\*

Au început porumbeii să moară

E-atâta răutate în aer

că aripile lor nu mai au pe ce să se sprijine

\*

Ne întoarcem cu fruntea în țărână

privind spre oasele lor albe

răstignirea iar și iar

pe crucea visului lor

împlinit

spulberat

se ceartă vânturile pentru că nici ele nu-și mai găsesc rosturi

cine să le mai dea de pomană un cântec de frunză sau un talaz

dacă toate inimile sună a pustiu

\*

Când roua mi se va fi vărsat

în palmă

și ochiul îndărătul pleoapei

va licări stingher

odată

mă voi ascunde-n marea valmă

a verdelui

și-a apei

taină

\*

Cine să mai întrebe

copacul

dacă are ceva de spus despre ce este

jos

despre ce este

sus

Despre cum lumina și întunericul

își spun povestea în clar obscur

povestea cea plină de taine

păstrată în trupul său drept

codexul conștiincios rostitor

de semnele timpului

înfășurat în sine