De ce un om n-ar putea gândi să fie fiecare dintre elementele care alcătuiesc ce e împrejurul său și sunt adevărate, el având ceva ce, aparent, nu are nici o legătură cu spațiul inert în care există aparent?

În definitiv el este limita ultimă sau doar argumentare a ajungerii la un stadiu în care datele se schimbă rămânând aceleași.

Gândirea logică este lipsită de poezie!?

Gândirea logică e mai degrabă Bine, iar binele este sângele care ține adevărul în viață, structural logicul este potențialul imaginat manifestat printr-un gând bun făuritor de adevăr.

Poemul este gând pur.

Dar frumosul este o stare de bine decursă dintr-o emoție adevărată

Ploaia nu știe că plouă, vântul nu știe că se avântă. Albul nu știe că nu e negru. Nici poezia nu e conștientă de ea, dar ea este. Un cocor negru vânturând norul alb din care plouă peste toate și peste tot și toate ca o dorință împlinită din dor.

De foarte multe ori am deschis ochii dorind

dorind să văd în adevăr

Am întins mâna dorind să ating

de-adevărat

am ascultat dorind să aud

cu adevărat

Dorind să gust am deschis gura și am gustat

Și la multe altele asemenea despre dorință am luat seama

pentru că a cunoaște înseamnă a recunoaște

dar mereu a rămas ceva mai mult decât dorința

o certitudine dincolo de argumente se face simțită

limita ultimă este în fapt o desprindere și o prindere

o intrare către ceva spre care mă trag

cu dor

de a cuprinde risipindu-mă în fiecare

și ca să fiu cinstit până la capăt

Chiar dacă nu mi-ar fi povestit nimeni despre tine

și nu Ți-ar fi rostit numele

eu mă născusem mereu căutându-te

fără limite

în tot

cerință firească