cartea neliniștirii

drumul parcurs în toate direcțiile mereu înspre mine

cărându-mă în tăcere din furtuna în van dezlănțuită pretutindeni

peste fiecare zi peste fiecare dintre simțuri peste toate cuvintele nespuse

ca un sisif lăsând bolovanul deoparte mă aplec peste foile cărții scrise de briza oceanului la margine de pământ

în tăcere scrisă

în tăcere citită

în tăcere pătrunde din negură o muscă atrasă de lampă

extrasă din noapte aruncată precum o măsea stricată neagră

întunericul nu strigă

nu are durere

tăcerea însă se vaită bâzâie

sunetul acela de burghiu ce trepanează smalțul

gândul își caută o un loc pentru întâlnirea cu neliniștea sufletului

sau gândul neclarificat în sine dornic de coborârea în liniștea sufletului ca o panteră însetată de stele

precum un călugăr în sihăstria lui

În afara mea lumile se revarsă ca o simfonie dezacordată

redată în buclă

toate instrumentele alertând o singură notă

ca o vocală îmbrățișată de un Zeu strident

devorată