ERMINEIA

Azi

s-a vorbit mult despre Brâncuși

iar

cu toate acestea el nu era acolo în vorbele spuse

spuse spre numele lui

ερμηνείαe

invocau tălmăcitorii către zidurile albe

și către mințile nalbe

trebuie să luptăm pentru Brâncuși

să-l de-scriem cu înțelesuri

împotriva înțelesurilor

pentru că opera lui nu este cum este

ci trebuie sa fie după cum bine vedem noi că este

avem consiliu științific – el știe

noi știm

ei nu înțeleg

voi trebuie să știți că noi știm

Eu încă mai fac exegeza drumului prin parc între doua puncte de interes

TĂCEREA ESTE SĂRUTUL INFINITULUI

îmi șoptește Hermes

pe calea străjuită de castani

ah Ermineia Ermineia!

piatra asta nu este piatră ci nod

Viorel Surdoiu (18.02.2018)