RAIUL LIVEZILOR PĂRĂSITE

doar într-un singur an

livada

a rămas fără fructe

fără frunze

fără crengi

pomii erau sfârtecați

fără brațe fără ochi

fără picioare fără vise

fără vise

trecuseră peste ei anotimpurile negre în care seceta părea că înghite totul nerumegat

câte un scuipat fierbinte le făcea scoarța să sfârâie și le vedeai sufletele înălțându-se

scăpate din resturile înlemnite orizontal

of, Doamne

livada

evada

din cuptoarele morții cărând fuioarele amintirilor

înspre căile robilor

sau dincolo de ele

oriunde se găsea sălbăticia nemincinoasă

firească a neantului

și povestea era de fapt fără sfârșit

a urmat încă un an

și încă unul

și încă unul

livezile au renăscut din cenușă

pentru că rădăcinile erau încă vii

se adăpau cu lacrimile scurse din cioturi

își bandajau rănile cu lumină

și înmugureau

venea mereu primăvara pe sub zăpezile maronii

totuși venea

și ploile chiar dacă topeau zările dealurilor se curățau printre pietrele albe înnegrite

și pluteau zănatice într-o fierbere albă

oamenii plecaseră pe șoselele aglomerate către cine știe unde vor fi aflat liniștea

ei nu mai aveau rădăcini

nu mai aveau nevoie de rădăcini

obosiseră

se rătăciseră în propria lor viață

livezile își vedeau de drumul lor chiar dacă invadate mărăcini

fructele lor se uscau la soare înfipte în ghimpi

aveau mușterii mulți care cu aripi care pe jos

veneau la ospățul naturii care nu-și pierduse rostul

numai Doamne ferește de alți ani de foc

de focul supărării oamenilor care să reîntoarcă iadul

în raiul livezilor părăsite