ȘI AM RĂMAS RĂSTIGNIȚI (Variantă)

Nu este vinovată cărarea

pentru că sângele tău

l-a băut

Pietrele nu sunt vinovate

nici măcar mâinile care le-au aruncat

nu sunt vinovate

nici lemnul nu a știut

că se va face cruce

nici cuiul că va fi bătut prin carne

Nimeni nu a știut ce face

de aceea tu ne-ai iertat

Și de atunci ne-am apropiat de toate rădăcinile

pământului căutând sângele pietrele lemnele cuiele

și am rămas răstigniți

în sinea noastră neiertătoare

Dacă așa e să fie

să fie

Cine poate să știe ce nu se poate număra

acela are ce nimeni nu vrea cu adevărat