SPRE AKASHA

Pare că înțelegem dincotro se abate lumina

ca o rană a întunericului – sânge scăpat din strânsoarea negurii

spre încoace

Pare că înțelegem simfonia ne afirmării

a negării

a neantului

a închipuirii

a chipurilor cu care monoton vin către noi

efluviile cu miros de scorțișoară

dinspre tărâmul amintirilor amintirilor

Pare că totul se repetă

sub alt nume alte cuvinte însoțesc aceleași întâmplări

aceleași întâmplări

Cugetele noastre sunt ca niște mugete parcă de vânt

parcă de furtună

parcă de ape adunate sclipitor sub lună

și pe urmă

în ochiul sinelui ni se joacă liniștea

scânteind

părând a înțelege prelegerea

despre karmele care spun

că ne sunt la îndemână alegerile de a răzbate ca lumină

spre Akasha

spre acasa noastră