ÎN ROST

Poezia e ca o undă

o provoci

se depărtează de tine

oricum ești prins în ea

te poartă nemișcându-te

părăsindu-te

parcursul de regăsire

în niciundele-n care

n-ai bănuit niciodată

că poate ai exista

niciodată

până când

cuvintele tale

dau veste

ca niște cai

străbătând hărțile neumblate

deschizând orizonturi în spații închise

ca niște cumpene

aplecându-se spre fântâna nesleită

descoperindu-i sieși

ochiul limpede în care

se îndoaie lumina

adică în rost

și undele și cinele și cândul

aflându-și elucidarea